ביבי: סיפור חיי

ביבי: סיפור חיי (באנגלית: Bibi: My Story) הוא ספר אוטוביוגרפי מאת בנימין נתניהו שיצא לאור באוקטובר 2022. בהוצאת Threshold Editions באנגלית ובהוצאת סלע מאיר-שיבולת בעברית. הספר סוקר באופן כרונולוגי את חייו של נתניהו מילדותו ועד מערכת הבחירות לכנסת העשרים וחמש.

זהו ספרו הרביעי של נתניהו, והוא נכתב 25 שנים לאחר ספרו הקודם. עם צאתו זכה הספר להצלחה מסחרית ניכרת בישראל, לצד מחלוקת ציבורית וביקורת על חלק מתכניו. הוצאת הספר הוקדמה בעקבות הבחירות לכנסת העשרים וחמש.

סקירה כללית
האוטוביוגרפיה מקיפה את חייו של נתניהו מילדותו ועד מערכת הבחירות של 2022, באופן כרונולוגי. הספר המודפס אינו כולל את הרכיבים המקובלים של הערות שוליים ומפתח העניינים, אך יש בו קוד QR המפנה לדף אינטרנט שבו מוצגות הערות והפניות.

הספר מחולק לשלושה חלקים, שכל אחד מהם מחולק לפרקים.
 חלק ראשון: גבעות 

עוסק בתקופה שמילדותו של נתניהו ועד לסיום כהונתו כראש האופוזיציה בשנת 1996.

 חלק שני: הרים 

עוסק בתקופה שמכהונתו כראש הממשלה בשנת 1996 ועד לשנת 2009, בה נבחר בשנית לראשות הממשלה.

 חלק שלישי: פסגות 
עוסק בתקופה שמאז מינויו בשנית לראש הממשלה בשנת 2009 ועד לשנת 2022, בה הפך בשלישית לראש האופוזיציה.

בפרק "מנהרות: 2014" נתניהו מתאר בין היתר את החלטותיו בקבינט המלחמה בזמן "צוק איתן" ואת התנגדותו לפלישה קרקעית במטרה לכבוש את עזה:

נתניהו מסיים את הפרק עם הצהרה בהתייחסות למחסום התת־קרקעי בגבול רצועת עזה כפתרון שנטרל את איום מנהרות הלחימה.

 הוצאה לאור 
באוגוסט 2022 החל הספר להימכר במכירה מוקדמת ברשת אמזון בעברית ובאנגלית. "קרן תקווה" מימנה ב–400 אלף ש"ח הוצאה לאור, תרגום והפצה של הספר. המהדורה העברית יצאה לאור בהוצאת סלע מאיר – שיבולת באוקטובר 2022.

הספר, בן 592 עמודים בגרסתו העברית, נכתב במשך תשעה חודשים, בעת שנתניהו כיהן כראש האופוזיציה.

זמן קצר אחרי השקת הספר, עותק דיגיטלי שלו הודלף והופץ בחלקו באפליקציות וואטסאפ וטלגרם. בתגובה לכך, ב-19 באוקטובר 2022 הגישה הוצאת שיבולת תביעה כנגד המפיץ של העותק הגנוב.

לאחר שהוגשה תלונה בה טענו שנתניהו משתמש בכספי המפלגה לצורך פרסום ספרו בפלטפורמות ובתשתיות של המפלגה ברשתות החברתיות, נתניהו החזיר לקופת הליכוד כסף שלקח לפרסום ספרו והמשיך לפרסם מכיסו.

ב-20 באוקטובר הודיעה רשת הספרים סטימצקי כי הביקוש לספר הוא הגבוה ביותר מאז צאתו לאור בעברית של הספר הארי פוטר. עוד באותו השבוע קיבל נתניהו את אות "ספר זהב" על ספרו, בשל מכירת 20,000 עותקים במספר הימים הקצר ביותר אי פעם ביחס לסופר ישראלי. הטקס נערך בסניף סטימצקי בקניון עיר ימים בנתניה.

בדצמבר 2022 הוצאת הספרים "סלע מאיר" פרסמה למכירה ספרים ב"מהדורת האלף" - אלף ספרים ממוספרים באריזה מהודרת.

ביקורת
ביולי 2023 פנו מאות מגמלאי השב"כ, בהם חמישה מראשיו לשעבר, בדרישה לנתניהו שיחזור בו מדברים שפרסם בספרו בעניין אבישי רביב, אותם תארו כ"שקרים בוטים" "הפוגעים בלגיטימיות שב"כ, בממלכתיותו ומעוותים את העובדות ואת ההיסטוריה שהביאה לרצח ראש ממשלת ישראל יצחק רבין זכרו לברכה".

העיתונאי רביב דרוקר טען כי: "בכל מה שקשור לעובדות, ספר הזיכרונות של בנימין נתניהו הוא אסופת שקרים, טעויות וחצאי עובדות מביכים. גרסתו לפרשת הצוללות מביכה במיוחד". זאת, בין היתר, מפני שנתניהו הציג את פרשת הצוללות כתביעת שווא, והכחיש את העובדה כי התביעה עדיין נדונה בבית המשפט המחוזי ובוועדת גרוניס, ושמואשמים בה בקבלת שוחד רבים מסביבתו הקרובה, בהם דוד שרן, לשעבר ראש הסגל שלו.

 קישורים חיצוניים 
 ביבי: סיפור חיי, באתר הוצאת שיבולת





 ביקורות 








 הערות שוליים 

קטגוריה:ספרי בנימין נתניהו
קטגוריה:אוטוביוגרפיות עבריות
קטגוריה:ספרי הוצאת סלע מאיר